[{"text_idx": "#000000", "text": "Naturaren ekarpen immaterialak aintzat hartzea proposatu du IPBES plataformak"}, {"text_idx": "#000002", "text": "Munduak era zabalago batean hauteman behar ditu naturak jendeari egiten dizkion ekarpenak; hori ondorioztatu du IPBES plataformaren ikerketa batek. Biodibertsitatearen eta ekosistema-zerbitzuen inguruko gobernu arteko plataforma da IPBES, 128 herrialdek osatua, eta Unai Pascual Garci\u0301a de Azilu BC3ko Ikerbasque ikertzaileak zuzendu du naturaren ekarpenei buruzko lan hori."}, {"text_idx": "#000003", "text": "Haren arabera, ekosistema-zerbitzuen ikuspegitik egindako ikerketek kontuan hartu dituzte naturak eskaintzen dituen baliabideak eta lehengaiak, baina, orain arte, baztertu egin dira naturak jendeari egiten dizkion beste ekarpen batzuk. Oraingo ikerketan beste ekarpen horiek nabarmendu dituzte, eta, hala, aintzat hartu dituzte kultura, ezagutza tradizionala, artea, eta beste ekarpen immaterialak."}, {"text_idx": "#000004", "text": "Pascualek baso bat jarri du adibidetzat: \u201cBaso bat aisialdirako eta zuhaitzei begira egoteko toki bat baino gehiago da. Baso batek edo zuhaitz batek herri baten edo kultura baten identitatea har dezake bere barnean\". Hain zuzen ere, haren esanean, gizarteak jakin behar du natura ez dela garapen ekonomikorako gai-hornitzaile hutsa: \u201cFuntsezkoa da naturak jendeari egiten dizkion ekarpenak modu zabal batean ulertzea, historiarekin eta gure identitate kulturalarekin lotzen gaituen oinarrizko lotura ulertzeko\u201d."}, {"text_idx": "#000007", "text": "Erabaki estrategikoetan, landa-eremuen balioak aintzat hartzea komeni dela ondorioztatu dute"}, {"text_idx": "#000008", "text": "Ingurumena babesteko tokiko neurriak kaltegarriak izan daitezke beste ekosistema baterako"}]